b"\n_START_ARTICLE_\nNikolajus Kamovas\n_START_PARAGRAPH_\nNikolajus Kamovas (rus. \xd0\x9d\xd0\xb8\xd0\xba\xd0\xbe\xd0\xbb\xd0\xb0\xd0\xb9 \xd0\x98\xd0\xbb\xd1\x8c\xd0\xb8\xd1\x87 \xd0\x9a\xd0\xb0\xd0\xbc\xd0\xbe\xd0\xb2; 1902 m. rugs\xc4\x97jo 14 d. (Irkutskas) \xe2\x80\x93 1973 m. lapkri\xc4\x8dio 24 d. (Maskva)) \xe2\x80\x93 tarybinis sraigtasparni\xc5\xb3 konstruktorius, technikos moksl\xc5\xb3 daktaras (1962 m.), Socialistinio darbo didvyris (1972 m.).\n_START_SECTION_\nBiografija\n_START_PARAGRAPH_\nGim\xc4\x97 1902 m. rugs\xc4\x97jo 14 d. Irkutske, mokytojo \xc5\xa1eimoje._NEWLINE_1918 m., dar netur\xc4\x97damas 16 m., \xc4\xafstojo \xc4\xaf Tomsko technologijos instituto Mechanikos fakultet\xc4\x85. Jo kurso draugas buvo garsus t\xc5\xb3 laik\xc5\xb3 rus\xc5\xb3 lak\xc5\xabnas, pasi\xc5\xbeym\xc4\x97j\xc4\x99s Pirmojo pasaulinio karo metais Pranc\xc5\xabzijos fronte, Charitonas Slavorosovas. Sp\xc4\x97jama, kad Slavorosovas pasuko Kamovo siekius \xc4\xaf aviacij\xc4\x85. 1923 m., b\xc5\xabdamas 20 m. N. Kamovas baig\xc4\x97 institut\xc4\x85 su in\xc5\xbeinieriaus diplomu._NEWLINE_1923 m. atvyko \xc4\xaf Maskv\xc4\x85, kur dirbo Junkers kompanijos aviacijos gamykloje \xc5\xa1altkalviu. 1927 m. \xc4\x97m\xc4\x97 dirbti D. Grigorovi\xc4\x8diaus j\xc5\xabr\xc5\xb3 l\xc4\x97ktuv\xc5\xb3 konstravimo biure konstruktoriumi._NEWLINE_Laisvalaikiu, remiami Osoaviachimo, 1929 m. N. Kamovas ir N. Skr\xc5\xbeinskis suk\xc5\xabr\xc4\x97 pirm\xc4\x85j\xc4\xaf tarybin\xc4\xaf mal\xc5\xabnsparn\xc4\xaf (auto\xc5\xbeir\xc4\x85) Kaskr-1 Krasnyj in\xc5\xbeiner ('Raudonasis in\xc5\xbeinierius')._NEWLINE_1931 m. N. Kamovas \xc4\x97m\xc4\x97 dirbti mal\xc5\xabnsparni\xc5\xb3 projektavimo grup\xc4\x97je CAGI institute._NEWLINE_1935 m. vadovaujant Kamovui buvo sukurtas kovinis mal\xc5\xabnsparnis A-7, kur\xc4\xaf naudojo Antrajame pasauliniame kare. 1937 m., po vienos A-7 avarijos, Kamovui teko palikti aviacij\xc4\x85 ir pusantr\xc5\xb3 met\xc5\xb3 dirbti stabd\xc5\xbei\xc5\xb3 gamykloje. 1939 m. Kamovas v\xc4\x97l ima dirbti aviacijos pramon\xc4\x97je \xe2\x80\x93 Tupolevo gamykloje._NEWLINE_1940 m. prad\xc5\xbeioje N. Kamovo iniciatyva netoli Maskvos, prie gele\xc5\xbeinkelio stoties Uchtomskaja, buvo \xc4\xafsteigta aviacijos gamykla Nr. 290, kuri pirma TSRS specializavosi mal\xc5\xabnsparni\xc5\xb3 (auto\xc5\xbeir\xc5\xb3) gamyboje. Kamovas tapos jos direktoriumi ir vyriausiuoju konstruktoriumi, o M. Milis buvo jo pavaduotojas. V\xc4\x97liau \xc5\xa1ioje gamykloje \xc4\xafsik\xc5\xabr\xc4\x97 Kamovo sraigtasparni\xc5\xb3 OKB._NEWLINE_1940 m. N. Kamovas tapo vyriausiuoju sraigtasparni\xc5\xb3 konstravimo biuro konstruktoriumi._NEWLINE_Vadovaujant Kamovui buvo sukurti sraigtasparniai Ka-8 (1948), Ka-10 (1953), Ka-15 (1956), Ka-18 (1960), Ka-25 (1968), Ka-26 (1967), konvertiplanas Ka-22 (1964), aerorog\xc4\x97s Sever-2 ir Ka-30._NEWLINE_Kamovo vardu pavadinta Uchtomskajos sraigtasparni\xc5\xb3 gamykla (nuo 1992 m. \xe2\x80\x93 atviroji akcin\xc4\x97 bendrov\xc4\x97 Kamov) Liuberc\xc5\xb3 mieste."